แบงก์อิสลามบุกตลาดสด ลุยปล่อยกู้แม่ค้า3พันล้าน
ไอแบงก์ บุกตลาดสด ตั้งเป้าปล่อยกู้พ่อค้า-แม่ค้า3000ล้านบาท
3 ต.ค. 2554

ไอแบงก์ บุกตลาดสด ตั้งเป้าปล่อยกู้พ่อค้าแม่ค้า 3,000 ล้านบาท
นางอุไรวรรณ มณีโชติ รองกรรมการผู้จัดการ ธนาคารอิสลามแห่งประเทศไทย (ไอแบงก์) เปิดเผยว่า ในช่วงไตรมาสสุดท้ายของปีนี้ ธนาคารตั้งเป้าหมายการปล่อยสินเชื่อให้กับแม่ค้าพ่อค้าในตลาดสดทั่วประเทศ วงเงินรวม 3,000 ล้านบาท ซึ่งเป็นการช่วยเหลือประชาชนรากหญ้าในการเข้าถึงแหล่งเงินทุนในระบบ 
“ธนาคารจะมอบหมายให้แต่ละสาขาลงพื้นที่เพื่อเข้าถึงกลุ่มลูกค้าในตลาดสดทั่วประเทศ ซึ่งตลาดสดบางแห่งมีเงินหมุนเวียนวันละหลายล้านบาท ทำให้มั่นใจว่าจะขยายสินเชื่อได้ตามเป้าหมาย” นางอุไรวรรณ กล่าว 
ทั้งนี้ ในเบื้องต้นได้กำหนดวงเงินกู้ตั้งแต่รายละ 5,000-2 แสนบาท ซึ่งจะไม่ตรวจสอบประวัติการเงิน (เครดิตบูโร) ไม่ต้องมีหลักทรัพย์ค้ำประกัน อีกทั้งเป็นการให้โอกาสให้กลุ่มพ่อค้าแม่ค้าสามารถเข้าถึงแหล่งเงินทุน และเพื่อนำเงินไปหมุนเวียน รวมทั้งชำระคืนหนี้นอกระบบที่คิดอัตราดอกเบี้ยสูง 
นางอุไรวรรณ กล่าวว่า ธนาคารเชื่อมั่นว่าจะไม่มีปัญหาหนี้เสีย เพราะกลุ่มลูกค้าที่ค้าขายในตลาดสดมีการประกอบอาชีพค้าขายมานาน มีหลักแหล่งหรือแผงร้านค้าที่แน่นอน โดยปัจจุบันแผงร้านค้าในตลาดสดแต่ละแห่งราคาเซ้งกันแพงมาก ดังนั้นพ่อค้าแม่ค้าไม่น่าที่จะทิ้งแผงร้านค้าเพื่อหนีหนี้ 
“ธนาคารไม่ได้แข่งขันกับสถาบันการเงินอื่นๆ ที่หันมารุกธุรกิจการปล่อยสินเชื่อรายย่อย แต่จะแข่งขันกับธุรกิจเงินกู้นอกระบบมากกว่า” นางอุไรวรรณ กล่าว
สำหรับสินเชื่อรีไฟแนนซ์หนี้นอกระบบให้กู้ตั้งแต่ 5,000–2 แสนบาทต่อราย โดยคิดอัตรากำไร SPRR บวก 6.85% หรือ 14.475%